Predkladacia správa
	
	 Návrh Dohody o partnerstve a spolupráci medzi Európskym spoločenstvom a Európskym spoločenstvom pre atómovú energiu a ich členskými štátmi na jednej strane a Tadžickou republikou na strane druhej (ďalej len ako „dohoda“) sa uzatvára ako tzv. zmiešaná dohoda, ktorá pokrýva oblasti v kompetencii Európskych spoločenstiev a členských štátov a uzatvára sa na obdobie desiatich rokov.

Slovenská republika sa na základe článku 6 ods. 2 a 6 Aktu o podmienkach pristúpenia (súčasť Zmluvy o pristúpení k EÚ) zaviazala pristúpiť k dohodám a dohovorom uzavretým alebo predbežne uplatňovaným súčasnými členskými štátmi a Spoločenstvom, pričom toto pristúpenie k dohodám a dohovorom bude, a v prípade niektorých dohôd už bolo, schválené uzavretím protokolov k týmto dohodám medzi Radou EÚ, ktorá jedná jednomyselne v mene členských štátov a príslušnou treťou krajinou, alebo medzinárodnou organizáciou. 

V prípade tejto predkladanej Dohody má však Slovenská republika už ako plnoprávny člen EÚ právo a zároveň povinnosť postupovať pri jej prijímaní celkom samostatne, a takisto aj z hľadiska vnútroštátnej schvaľovacej procedúry sa zo strany členských štátov (a teda aj zo strany SR) očakáva, aby splnili všetky vnútroštátne podmienky nevyhnutné na zabezpečenie jej právnej záväznosti.
Touto dohodou sa zakladá partnerstvo medzi Spoločenstvom a jeho členskými štátmi na jednej strane a Tadžickou republikou na strane druhej. Dohoda prispeje najmä ku konsolidácii ekonomickému rastu a k posilneniu prítomnosti Únie v Tadžikistane. Rovnako napomôže trvalému rozvoju a stabilite v Tadžikistane. Prostrednictvom nej sa vytvára priestor pre spoluprácu, ktorú bude Únia rozvíjať s Tadžikistanom. Navrhnutá dohoda je založená jednak na politickom dialógu, prostredníctvom ktorého sa Európska únia a Tadžikistan vynasnažia nadviazať vzájomnú spoluprácu v boji proti terorizmu, proti šíreniu zbraní hromadného ničenia a nezákonnému obchodovaniu s drogami, a taktiež na vzájomnej spolupráci, ktorá zahŕňa ustanovenia týkajúce sa spolupráce v oblasti sociálno-ekonomickej, finančnej, obchodnej, vedy, technológii a informačnej spoločnosti, kultúry, vzdelávania a audiovizuálnej tvorby, reformy štátu a štátnej správy, sociálnej spolupráce a spolupráce v legislatívnej oblasti. Premetom úpravy dohody sú tiež ustanovenia týkajúce sa záväzkov a spolupráce v oblasti readmisie a kontroly ilegálneho prisťahovalectva, obchodu s tovarmi a službami, ustanovenia o  investíciách a taktiež spolupráce v oblasti demokracie a ľudských práv. Vzájomná podpora a spolupráca v colnej oblasti je zahrnutá v samostatnom protokole.
Cieľmi tohto partnerstva sú najmä:
-	podporovať nezávislosť a suverenitu Tadžickej republiky,
-	podporovať úsilie Tadžickej republiky pri upevňovaní demokracie a pri rozvoji hospodárstva a sociálnej infraštruktúry a dokončení prechodu k trhovému hospodárstvu,
-	poskytnúť vhodný rámec na politický dialóg medzi stranami s cieľom umožniť rozvoj ich úzkych politických vzťahov,
-	podporovať obchod a investície, najmä v energetickom a vodnom sektore a harmonické hospodárske vzťahy medzi stranami a tým podporiť ich udržateľný ekonomický rozvoj,
-	vytvoriť základy spolupráce v oblasti legislatívnej, hospodárskej, sociálnej, finančnej, civilnej vedeckej, technologickej, ako aj kultúrnej .
Predkladaná dohoda je medzinárodnou zmluvou, ktorá priamo zakladá práva alebo povinnosti fyzických alebo právnických osôb podľa článku 7 ods. 4 Ústavy SR. Preto po jej podpise bude potrebné vyslovenie súhlasu NR SR s dohodou a ratifikácia prezidentom SR. Súčasne je potrebné, aby vláda SR odporučila NR SR rozhodnúť podľa článku 86 písm. d) Ústavy SR o tom, že dohoda má prednosť pred zákonmi podľa článku 7 ods. 5 Ústavy SR. 
Vzhľadom na to, že dohoda nebude mať vplyv na štátny rozpočet, rozpočty vyšších územných celkov ani obcí, nie je súčasťou materiálu doložka finančných, ekonomických, environmentálnych vplyvov a vplyvov na zamestnanosť. Dohoda nadobudne platnosť iba za predpokladu, že ju ratifikujú všetky členské štáty EÚ.

 K Dohode o partnerstve a spolupráci sa prikladá aj návrh tzv. Dočasnej dohody o obchode a obchodných záležitostiach uzatvorenej medzi Európskym spoločenstvom a Európskym spoločenstvom pre atómovú energiu na jednej strane a Tadžickou republikou na strane druhej, ktorá implementuje a bližšie vykonáva ustanovenia Dohody o partnerstve a spolupráci. Táto tzv. Dočasná dohoda je uzavieraná už iba medzi Spoločenstvom a Tadžickou republikou s tým, že jej ustanovenia sa pre členské štáty stanú záväzné automaticky.

	Dovoľujeme si upozorniť na skutočnosť, že autentický slovenský text predkladaného návrhu dohody bude na MZV SR zaslaný dodatočne, nakoľko v súčasnosti prebieha jeho právne čistenie podľa priloženého finálneho anglického znenia.